CELEX: 32011D0127
Language: el
Date: 2011-02-24 00:00:00
Title: 2011/127/ΕΕ: Απόφαση της Επιτροπής, της 24ης Φεβρουαρίου 2011 , για την τροποποίηση της απόφασης 2007/697/ΕΚ σχετικά με την έγκριση παρέκκλισης την οποία ζήτησε η Ιρλανδία σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό Ε(2011) 1032]

25.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 51/19
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 24ης Φεβρουαρίου 2011
   για την τροποποίηση της απόφασης 2007/697/ΕΚ σχετικά με την έγκριση παρέκκλισης την οποία ζήτησε η Ιρλανδία σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   [κοινοποιηθείσα υπό τον αριθμό Ε(2011) 1032]
   (Το κείμενο στην αγγλική είναι το μόνο αυθεντικό)
   (2011/127/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που προτίθεται να διασπείρει ετησίως κράτος μέλος ανά εκτάριο, διαφέρει από την καθοριζόμενη στην πρώτη πρόταση και στο στοιχείο α) του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπο που να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με αντικειμενικά κριτήρια, όπως είναι η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου.
            
         
               (2)
            
            
               Στις 22 Οκτωβρίου 2007, η Επιτροπή εξέδωσε την απόφαση 2007/697/ΕΚ, χορηγώντας παρέκκλιση που είχε ζητήσει η Ιρλανδία δυνάμει της οδηγίας 91/676/ΕΟΚ για την προστασία των υδάτων από τη νιτρορρύπανση γεωργικής προέλευσης (2), με την οποία παρέχεται στην Ιρλανδία η δυνατότητα διασποράς 250 kg αζώτου από κοπριά ανά εκτάριο ετησίως σε γεωργικές εκμεταλλεύσεις των οποίων τουλάχιστον 80 % της έκτασης είναι λειμώνας.
            
         
               (3)
            
            
               Η χορηγηθείσα παρέκκλιση βάσει της απόφασης 2007/697/ΕΚ αφορούσε περίπου 5 000 γεωργικές εκμεταλλεύσεις στην Ιρλανδία, αντιστοιχώντας περίπου στο 2,7 % του συνολικού αριθμού εκμεταλλεύσεων βοοειδών ή προβάτων, στο 10 % του συνολικού αριθμού βοσκόντων ζώων και στο 4,2 % της ολικής καθαρής γεωργικής γης. Η ισχύς της απόφασης 2007/697/ΕΚ λήγει στις 17 Ιουλίου 2010.
            
         
               (4)
            
            
               Στις 12 Μαΐου 2010 η Ιρλανδία υπέβαλε στην Επιτροπή αίτηση παράτασης της παρέκκλισης. Η αίτηση περιελάμβανε αιτιολόγηση βάσει των αντικειμενικών κριτηρίων που καθορίζονται στο τρίτο εδάφιο της παραγράφου 2 του παραρτήματος III της οδηγίας 91/676/ΕΟΚ.
            
         
               (5)
            
            
               Η Ιρλανδία ενέκρινε ένα νέο πρόγραμμα δράσης για την περίοδο Ιούλιος 2010 έως Δεκέμβριος 2013, το διατηρεί κυρίως τα μέτρα του προγράμματος δράσης για τη μέχρι τις 30 Ιουνίου 2010 περίοδο και εφαρμόζεται στο σύνολο του εδάφους της Ιρλανδίας.
            
         
               (6)
            
            
               Από την τέταρτη έκθεση εφαρμογής της οδηγίας 91/676/ΕΟΚ στην Ιρλανδία για την περίοδο 2004-2007 αναδύεται εν γένει η εικόνα μιας σταθερής ή βελτιούμενης ποιότητας των υδάτων. Σε ό,τι αφορά τα υπόγεια ύδατα, στο 2 % των τοποθεσιών σημειώθηκαν μέσες τιμές νιτρικών αλάτων άνω των 50 mg/l και στο 74 % των τοποθεσιών τιμές κάτω των 25 mg/l. Σε ό,τι αφορά τα επιφανειακά ποτάμια ύδατα, στο 97 % των υπό παρακολούθηση τοποθεσιών σημειώθηκαν μέσες τιμές νιτρικών αλάτων κάτω των 25 mg/l, και σε καμία τοποθεσία δεν σημειώθηκαν μέσες τιμές άνω των 50 mg/l. Το 93 % των λιμνών χαρακτηρίστηκαν ως ολιγοτροφικές ή μεσοτροφικές και το 7 % των λιμνών χαρακτηρίστηκαν ως ευτροφικές ή υπερτροφικές.
            
         
               (7)
            
            
               Το ζωικό κεφάλαιο μειώθηκε περαιτέρω την περίοδο 2004-2007, κατά περίπου 4 % όσον αφορά τα βοοειδή, 19 % τα προβατοειδή, 4 % τα χοιροειδή 7 % τα πουλερικά (3). Η ετήσια διασπορά οργανικού αζώτου από την κοπριά ζώων και ανόργανου αζώτου μειώθηκε κατά 5 % και 17 % αντιστοίχως. Η συνολική επιφάνεια εκμετάλλευσης μειώθηκε κατά 3 %, σε 4,28 εκατ. εκτάρια, ενώ οι λειμώνες αντιστοιχούν ακόμη σε ποσοστό άνω του 90 % της γεωργικής γης.
            
         
               (8)
            
            
               Συνεκτιμώντας τις επιστημονικές πληροφορίες που παρατίθενται στην αίτηση παράτασης της παρέκκλισης, καθώς και τα μέτρα τα οποία η Ιρλανδία ανέλαβε την υποχρέωση να λάβει στο πλαίσιο του προγράμματος Ιούλιος 2010 – Δεκέμβριος 2013, συμπεραίνεται ότι εξακολουθούν να πληρούνται οι όροι έγκρισης της παρέκκλισης όπως καθορίζονται στην οδηγία 91/676/ΕΟΚ, όπως για παράδειγμα οι παρατεταμένες αυξητικές περίοδοι και οι καλλιέργειες με υψηλές ανάγκες σε άζωτο και ότι η παρέκκλιση δεν θίγει την επίτευξη των στόχων της εν λόγω οδηγίας.
            
         
               (9)
            
            
               Προκειμένου να διασφαλιστεί ότι οι εν λόγω εκμεταλλεύσεις λειμώνων μπορούν να συνεχίσουν να αποτελούν αντικείμενο παρέκκλισης, είναι σκόπιμο να παραταθεί η περίοδος εφαρμογής της απόφασης 2007/697/ΕΚ μέχρι τις 31 Δεκεμβρίου 2013.
            
         
               (10)
            
            
               Θα έπρεπε ωστόσο να προσαρμοστούν κατάλληλα οι προθεσμίες υποβολής έκθεσης στην Επιτροπή, όπως καθορίζονται στην απόφαση 2007/697/ΕΚ, προκειμένου να μειωθεί ο διοικητικός φόρτος, επιτρέποντας στην Ιρλανδία να καθορίσει μία και μόνη προθεσμία για όλες τις υποχρεώσεις υποβολής έκθεσης.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία προβλέπεται από το άρθρο 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2007/697/ΕΚ τροποποιείται ως εξής:
   
               1.
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Εγκρίνεται, υπό τους όρους της παρούσας απόφασης, η παρέκκλιση την οποία ζήτησε η Ιρλανδία, με την επιστολή της 18ης Οκτωβρίου 2006, καθώς και η παράταση την οποία ζήτησε με την επιστολή της 12ης Μαΐου 2010, με στόχο να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στην πρώτη πρόταση του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ και στο στοιχείο α) του εν λόγω εδαφίου.».
            
         
               2.
            
            
               Το δεύτερο εδάφιο του άρθρου 8 παράγραφος 1 αντικαθίσταται από το ακόλουθο κείμενο:
               «Οι συγκεκριμένοι χάρτες υποβάλλονται στην Επιτροπή ετησίως το αργότερο τον Ιούνιο.».
            
         
               3.
            
            
               Το άρθρο 11 αντικαθίσταται από το ακόλουθο κείμενο:
               «Άρθρο 11
               Εφαρμογή
               Η παρούσα απόφαση ισχύει στο πλαίσιο του προγράμματος δράσης της Ιρλανδίας όπως εφαρμόζεται βάσει των κανονισμών των Ευρωπαϊκών Κοινοτήτων (περί ορθής γεωργικής πρακτικής για την προστασία των υδάτων) 2010 (νομοθετικό διάταγμα αριθ. 610 του 2010).
               Λήγει στις 31 Δεκεμβρίου 2013.».
            
         Άρθρο 2
   Η παρούσα απόφαση απευθύνεται στην Ιρλανδία.
   
      Βρυξέλλες, 24 Φεβρουαρίου 2011.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  ΕΕ L 284 της 30.10.2007, σ. 27.
   
      (3)  Περίοδος αναφοράς για τα πουλερικά: 2003-2005.